钦定古今图书集成/明伦汇编/官常典/第635卷 > 房恭懿
## 钦定古今图书集成/明伦汇编/官常典/第635卷 > 房恭懿

按《隋书循吏传》：“恭懿，字慎言，河南洛阳人也。恭懿性
沈深，有局量，达于从政。仕齐，释褐开府参军事，历平
恩令、济阴守，并有能名。会齐亡，不得调。尉迥之乱，恭
懿预焉。迥败，废于家。开皇初，吏部尚书苏威荐之，授
新丰令，政为三辅之最，上闻而嘉之。时雍州诸县令
每朔朝谒，上见恭懿必呼至榻前，访以理人之术。苏”
威重荐之，超授泽州司马。有异绩，迁德州司马。在职
岁馀，卢恺复奏恭懿政为天下之最，上甚异之，因谓
诸州朝集使曰：“如房恭懿志存体国，爱养我百姓，此
乃上天宗庙之所祐助，岂朕寡薄能致之乎！朕即拜
为刺史，岂止为一州而已。当令天下模范之，卿等宜
师敩也。”上又曰：“房恭懿所在之处，百姓视之如父母。
朕若置之而不赏，上天宗庙其当责我内外官人，宜
知我意。”于是下诏曰：“德州司马房恭懿，出宰百里，毗
赞二藩，善政能官，标映伦伍，班条按部，实允佥属。委
以方岳，声实俱美。可使持节、海州诸军事、海州刺史。”
未几，会国子博士何妥奏：恭懿尉迥之党，不当仕进；
威、恺二人朋党，曲相荐举。上大怒，恭懿竟得罪，配防
岭南。未几，征还京师，行至洪州，遇患卒。论者于今冤
之。